એમના સાહિત્ય વિષે તો ઘણા ધુરંધરોએ, સાક્ષરોએ ઘણું લખ્યું છે. હું તો શું લખું ? પણ મને આનંદ અને ગૌરવ થાય છે કે ભાઈ કોઈ પણ લેખ, કવિતા, જીવનચરિત્ર – કંઈ પણ લખે તો પ્રથમ એ અમને મને અને મારા પતિ (લક્ષ્મીકાન્ત હ. ભટ્ટ)ને મોકલે જ – હસ્તપ્રત. મારાં ભત્રીજાં – ભાઈનાં સંતાનો બધાં જ મારાં ભાઈ-ભાભીને ‘ભાઈ-ભાભી’ જ કહીને બોલાવતાં. પણ મને એ સંબોધનો માટે ક્યારેય કાંઈ વિચાર નથી આવ્યો. પૂ. બા-બાપુજી એ સહુનાં બા-બાપુજી અને ભાઈ-ભાભી એ સહુનાં ભાઈ-ભાભી એવા જ ભાવમાં હું વર્ષો સુધી રહી. મારી નાની બહેન દક્ષાને (દક્ષાબેન પટ્ટણી) તો ઘણા લોકો ભાઈની જ દીકરી સમજતાં.